SRP Ford WRC presseino
SCANDINAVIAN RACING PRESS - PRESSEINFO
Eksempel på Ford WRC Presseinformation
Rallye Mexico:
VM-points til Ford trods uheld
Efter sejrene i årets første to afdelinger af Rally-VM, det berømte Rallye Monte Carlo og Swedish Rally, havde Fords rallyteam med den tidligere dobbelte verdensmester Marcus Grönholm i spidsen store forhåbninger til endnu en succes i tredje VM-løb.
Men det gik ikke helt, som man havde håbet. I Rallye Mexico, der sluttede søndag aften dansk tid, måtte Grönholm nøjes med en skuffende 8.plads. Det gav ham dog et enkelt VM-point og tilsvarende fik Ford også points ud af indsatsen, men VM-føringen måtte man give afkald på. Det var den regerende verdensmester, franskmanden Sébastien Loeb, der tog førstepladsen i sin Citroën Xsara WRC – han og Kronos Citroën teamet har nu også føringen i VM.
For Ford er ulykken nu næppe så stor, for den nye Ford Focus RS WRC var utrolig hurtig løbet igennem. Grönholm kørte imidlertid af vejen allerede på rallyets første dag og kunne ikke komme tilbage i løbet ved egen hjælp.
Efter at have fået assistance fik han siden mulighed for at genstarte rallyet tillagt 20 minutters straftid - men en sådan distance er umulig at overvinde i et verdensmesterskab, hvor der kæmpes om sekunder. Noget tilsvarende skete i øvrigt for Sébastien Loeb i Monte Carlo Rallyet. Han kørte også af sporet, men det var på den sidste hastighedsprøve på rallyets første dag og hans straftid var kun på 5 minutter.
"Det var naturligvis ærgerligt, at jeg måtte nøjes med ottendepladsen," sagde Marcus Grönholm efter Rallye Mexico. "Bilen var både pålidelig og hurtig – og det var oven i købet første gang, vi deltog med den i et grusrally. Fejlen var alene min – men vi må se sådan på det, at det tegner godt for resten af sæsonen, som hovedsagelig køres på grus."
Næste VM-afdeling finder sted i det nord-østlige Spanien. Det er Rallye Catalunya, og hér køres der dog på asfaltveje.
"Det bekymrer mig nu ikke så meget," siger Marcus Grönholm "for Ford har tradition for at klare sig godt på asfalt."
På 2.pladsen i Rallye Mexico kom nordmanden Petter Solberg. Efter tekniske problemer i de to første VM-afdelinger stod hans Subaru Impreza distancen og den tidligere Rallye Mexico vinder fik dermed årets første VM-points.
Resultat, Rallye Mexico, 3.-5. Marts 2006:
1. Sébastien Loeb/Daniel Elena (FRA/FRA), Citroën Xsara WRC, 3t47m08,8s
2. Petter Solberg/Phil Mills (NOR/GBR), Subaru Impreza WRC, 3t47m57,7s
3. Manfred Stohl/Ilka Minor (A/A), Peugeot 307 WRC, 3t51m47,9s
4. Daniel Sordo/Marc Marti (SPA/SPA), Citroën Xsara WRC, 3t52m36,5s
5. Henning Solberg/Cato Menkerud (NOR/NOR), Peugeot 307 WRC, 3t59m44,2s
6. Gareth MacHale/Paul Nagle (IRL/IRL), Ford Focus RS WRC, 4t03m11,1s
7. Chris Atkinson/Glenn Macneal (AUS/AUS), Subaru Impreza WRC, 4t07m48,3s
8. Marcus Grönholm/Timo Rautiainen (FIN/FIN), Ford Focus RS WRC, 4t08m53,0s
VM-stillingen efter weekendens rally:
1. Sebastien Loeb (FRA), 26 pts.
2. Marcus Grönholm (FIN), 21 pts.
3. Manfred Stohl (A), 11 pts
4. Petter Solberg (NOR), 8 pts
5. Toni Gardemeister (FIN), 6 pts
5. Daniel Carlsson (SWE), 6 pts
5. Daniel Sordo (SPA), 6 pts
1. Kronos Citroën, 34 pts
2. Ford, 30 pts
3. OMV Peugeot, 21 pts
4. Subaru, 20 pts
5. Stobart VK M-Sport Ford 9 pts
6. Red Bull Skoda, 3 pts
Den nye Ford Focus RS var meget hurtig i Rallye Mexico, men en kører-fejl betød, at Marcus Grönholm måtte nøjes med 8.pladsen.
© SRP, Box 325, 2605 Brøndby